./data/phi0914/phi00132/phi0914.phi00132.perseus-lat1.xml
Titus Livius (Livy)
metu enim videlicet compulsi et deprensi in aliena terra,       quia sub umbra vestri auxilii latere volunt, in societatem vestram confugiunt,       ut portibus vestris recipiantur, ut commeatibus utantur! mare in potestate       habent;  terras, quascunque adeunt, extemplo       dicionis suae faciunt  quod rogant, cogere possunt; quia pepercisse vobis       volunt, committere vos, cur pereatis, non patiuntur   nam quod Cleomedon modo tamquam mediam et tutissimam vobis       viam consilii, ut quiesceretis abstineretisque armis, ostendebat, ea non media,       sed nulla via est   etenim praeterquam quod aut       accipienda aut spernenda vobis Romana societas est, quid aliud quam nusquam       gratia stabili, velut qui eventum expectaverimus, ut fortunae applicaremus       nostra consilia, praeda victoris erimus?  nolite, si, quod omnibus votis petendum erat, ultro offertur, fastidire             non, quem ad modum hodie utrumque vobis       licet, sic semper liciturum est;  nec saepe       nec diu eadem occasio erit  liberare vos a Philippo iam diu magis vultis quam       audetis  sine vestro labore et periculo qui vos in libertatem vindicarent, cum       magnis classibus exercitibusque mare traiecerunt   hos si socios aspernamini, vix mentis sanae estis; sed aut       socios aut hostes habeatis oportet '